Eva Kjer Hansen (V), 2002-01-22:
Da Venstres ordfører ikke kan være til stede, skal jeg på ordførerens vegne tilkendegive Venstres holdning til dette forslag.
Det er ikke mere end 1 måned siden, at vi sidst her i Folketinget havde en debat om lov om social service.
Dengang var det et beslutningsforslag fra Enhedslisten.
I dag er det så SF, der med dette lovforslag vil indskærpe kommunernes pligt til at yde hjemmehjælp samt indføre minimumskrav i serviceloven til den praktiske hjælp, som kommunerne skal yde. Allerede er det jo i dag sådan, at kommunerne efter den gældende lovgivning har en klar forpligtelse til at yde den nødvendige hjælp til de borgere, der har et behov.
Tildelingen baseres på en personlig og praktisk hjælp, hvor der er en individuel og konkret vurdering af den enkeltes behov.
Altså er det den enkelte kommunalbestyrelse, som både har det indholdsmæssige og det økonomiske ansvar for den hjemmehjælp, der leveres til de ældre.
Dette kommunale selvstyre skal Folketinget ikke blande sig i.
Det princip skal vi værne om og ikke begynde at lovgive om det her fra Folketingets side, og i den seneste debat fremførte jeg også dette på vegne af Venstre.
Vi kan heller ikke støtte tanken om mindsteregler for hjemmehjælpen.
Det kan have som konsekvens, at visse ældre overhovedet ikke visiteres til hjemmehjælp, fordi det personlige skøn erstattes af stive regler og bureaukratiske formularer.
Man kan forestille sig den situation, hvor fru Poulsen har behov for 2 timers hjælp om ugen til rengøring og vask, men minimumstandarden siger 4 timer, og så kunne man sagtens forestille sig, at nogle kommuner ville vægre sig ved overhovedet at tildele hjemmehjælp, hvis den skal rettes ind efter sådanne mimimumstandarder.
Hvad har forslagsstillerne overhovedet tænkt sig at gøre
i sådanne situationer?
Det vil kunne udvikle sig til et bureaukrati og tyranni, som ingen kan være tjent med, og netop dette tyranni har vi jo tidligere set konsekvensen af. Vi har alle sammen fulgt med i, hvordan Københavns Kommune i løbet af sommeren fik udstillet sit stopurstyranni, og vi ønsker ikke at gå den vej, hvor tid og formularer er vigtigere end nærhed og personlig omsorg.
For Venstre har det gennem lang tid været et stort ønske at sikre en bedre omsorg og pleje af de ældre, som har behov for hjælp.
Det handler om at give de ældre og deres familier et bedre redskab i hænderne til at sikre en ordentlig kvalitet i ældreplejen.
Kommunernes monopol på ældreplejen skal væk og erstattes af et frit valg, og retten til frit at vælge er derfor et af de vigtigste bidrag til at ændre den tankegang, der ligger bag megen af den ældreservice, som leveres i dag.
Alle ældre, der har fået tildelt hjemmehjælp, både praktisk bistand og personlig pleje, skal have ret til selv at vælge, om hjemmehjælpen skal komme fra kommunen, fra en privatperson eller fra et privat firma.
Men det frie valg skal ikke kun gælde hjemmehjælpen i snæver forstand, det skal også gælde f.eks. udbringning af mad til de ældre.
Samtidig er det en forudsætning for frit valg-ordningen, at de, der sørger for hjemmehjælpen, indgår en aftale med kommunerne.
Aftalen skal fastlægge kvalitetskrav, herunder sikring af den enkeltes retssikkerhed ved aflysninger af hjemmehjælpen.
Venstre ønsker også et generelt løft af ældreplejen.
Det skal for det første ske ved at stille krav til kommunerne om, at samtlige ældre skal tilbydes et frit valg af hjemmehjælp, og det skal for det andet ske ved at afsætte 0,5 mia. kr. til et løft for den samlede ældresektor. Venstres bud på løsningen af de nuværende problemer i ældreplejen går således den stik modsatte vej, og på vegne af Venstre afviser jeg derfor SF's forslag.